এবার একটু উল্টো কথা বলি। আমি আমার ছেলের নাম রেখেছি ‘ব্রত’। গুরুসদয় দত্তের ব্রতচারী আন্দোলনের মেটোনিমি আকারে হয়তো তা লুকিয়ে ছিল কোথাও। খুব সচেতনভাবে তাকে যে রিকল করেছি তা নয়। কিন্তু কিছুতেই এটা মেনে নিতে পারছিল না আমার শ্বশুরকুল। এ নামের মধ্যে কেমন একটা হিন্দুয়ানি ব্যাপার রয়ে গেছে বলে তাদের বিশ্বাস। এমনিতেই আমার ব্যাপারে আগে থেকে সন্দেহ ছিল। এবার নিশ্চিত প্রমাণ পাওয়া গেল। বুঝলাম, একটা আধা-হিন্দু ছেলের সাথে মেয়ের বিয়ে দিয়ে তারা খানিকটা অনুতপ্ত। সে অনুতাপ লাঘব করতে খাঁটি ‘মুসলমানি’ একখানা নাম বের করতে হলো ব্রতর জন্য। অর্থাৎ এখনো, আরবি শব্দের নামই এদেশে মুসলমানির নোক্তা।